Tidligt onsdag morgen drev et skib ud i Limfjorden. To personer havde løsnet fortøjninger på skibet, der var placeret ved siden af restaurantskibet Elbjørn i Aalborg Havn. Sejlskibet drev ud i fjorden, og i løbet af 20 minutter var skibet drevet 500 meter øst på. Det oplyser Karsten Højrup Kristensen, vagtchef ved Nordjyllands Politi. Beredskabscenter Aalborg blev alarmeret og sendte en båd til havnen. Sammen med havnevagten sejlede de ud til sejlbåden. Der var en mand ombord på det drivende skib. Han havde sovet på skibet, og var vågnet ved at skibet var drevet ind i en bøje. Manden var meget rystet over, at nogle kunne finde på at løsne fortøjningerne. Manden viste sig at være ejeren af skibet, og han kunne derfor sejle skibet tilbage mod kajen. Der var to mænd, der blev set ved båden. Men politiet efterlyser flere vidner, som enten har set mændene løsne fortøjningerne eller set dem løbe fra havnen. Nordjyllands Politi kan kontaktes på 114.

Referat:
Et 15 meter langt sejlskib drev tidligt onsdag morgen rundt i fjorden. To mænd er set løsne fortøjningerne.